**ОБРАЗЛОЖЕЊЕ**

На основу чл. 44 Статута ЈП за стамбене услуге "Нишстан" Ниш, Надзорни одбор Предузећа је донео Одлуку број 01-1818/1-2 од 11.04.2014. године којом је усвојио Извештај о пословању са финансијским извештајем ЈП за стамбене услуге "Нишстан" Ниш за 2013. годину и доставио га оснивачу ради разматрања и усвајања.

У 2013. години ЈП за стамбене услуге "Нишстан" Ниш је остварио приходе у износу од 206.900.717,00 динара, расходи су остварени у износу од 206.378.267,00 динара, тако да је остварена добит у износу од 522.450,00 динара.

Остварена добит књижиће се по одлуци Надзорног одбора за повећање капитала Предузећа, након издвајања свих законом прописаних давања из добити.

Реализован физички обим активности у 2013. години је базиран на оствареним резултатима кроз следеће Програме:

1.Програм хитних интервенција;

2. Програм текућег одржавања;

3.Програм инвестиционог одржавања према скупштинама станара ;

4. Програм инвестиционог одржавања према трећим лицима и

5. Посебни програми из буџета Града Ниша.

Програмом пословања ЈП за стамбене услуге "Нишстан" Ниш за 2013. годину била је предвиђена реализација Програма делимичног и потпуног ремонта лифтова и Програма санација равних кровова и фасада. Средства за реализацију ових програма требало је обезбедити из буџета Града у укупном износу од 23.000.000,00. динара, али због недостатака средстава у 2013. години ови Програми нису реализовани. ЈП „Нишстан“ у 2013. години такође није учествовало у рушењу и демонтажи зграда и других објеката у поступку уклањања бесправно саграђених објеката и делова објеката, по решењу Грађевинске инспекције.

Такође на финансијски резултат је утицала и чињеница да у 2013. години нису реализоване активности на покретању инвестиција на локацији „Марко Орешковић“ и друга фаза изградње пословно – стамбеног објекта „Александрија“, јер није окончан поступак експрипријације, израда урбанистичког пројекта и пројектне документације за локацију "Марко Орешковић" и реконструкција таванског простора на локацији "Александрија".

Како није дошло до реализације напред наведених активности, односно нису остварени приходи по овом основу, изостала је и набавка материјала и резервних делова потребних за њихову реализацију.

На крају 2013. године је укупано било 178 запослених, од чега је 170 запослених на неодређено, а 8 је запослених на одређено време. У току 2013. године нису повећаване зараде, а остварена просечна зарада (бруто 1) износи 52.833,00 динара.

Тренутна задуженост ЈП „Нишстан“ се односи на коришћење дозвољених минуса по текућем рачуну код пословних банака у укупном износу од 9.000.000,00 динара.

Узимајући у обзир чињеницу да је било потешкоћа у реализацији планских докумената због недостатка финансијских средстава, посебно у делу реализације посебних програма који се финансирају из буџета Града Ниша, ради одржавања кључних делатности Предузећа, приступило се проналажењу нових извора прихода, али је дошло и до одлагања набавке опреме која је планирана за побољшање процеса рада у Предузећу. Такође је уз уштеде у свим сферама пословања, као резултат наведених активности, на крају пословне године остварен позитиван финансијски резултат.

Имајући у виду да је Извештај о пословању са финансијским извештајем ЈП за стамбене услуге "Нишстан" Ниш за 2013. годину сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, Управа за имовину и инспекцијске послове предлаже доношење решења као у диспозитиву.

**УПРАВА ЗА ИМОВИНУ И**

**ИНСПЕКЦИЈСКЕ ПОСЛОВЕ**

**НАЧЕЛНИК**

**Љубиша Јанић, дипл. правник**